o daytonu

Političku situaciju u BiH komentirao je bivši predsjednik RH Stjepan Mesić. Rekao je da je na političarima najveća odgovornost, te da zemlje koje teže ka članstvu u Europskoj uniji pojačaju napore za ostvarenje toga cilja.

Svi koji su za destrukciju Bosne i Hercegovine, ne smiju biti partneri ni Beograda, ni Zagreba, poručio je Stjepan Mesić. Pozvao je političke lidere u regiji da zagovaraju jedinstvenu BiH. ''Da pozivaju Srbe i Hrvate da shvate da je njihova domovina Bosna i Hercegovina, da je njihov glavni grad Sarajevo, i da svoju sreću traže u Bosni i Hercegovini'', rekao je bivši predsjednik Hrvatske.

Europsku uniju smatra najatraktivnijim ekonomsko-političkim klubom na svijetu, čija je prednost što zahvaljujući otvorenim granicama isključuje rat kao političko sredstvo. Najveći zadatak na europskom putu je pred političkim elitama u BiH, ali snažniji europski put je, kaže, hendikepiran trenutnim uređenjem države. ''Međunarodna zajednica ne smije odstupiti od svojih obaveza. Dakle, Daytonskim sporazumom zaustavljen je brutalan rat s ogromnim brojem država, ali nije uspostavljena funkcionirajuća država. Očito da političke elite to same ne mogu riješiti'', dodao je on.

Predsjednik Demokratske fronte, koji je bio Mesićev domaćin u Sarajevu, upozorava da se ne smije dozvoliti da unutarnja politička pitanja koče europski put, koji je od egzistencijalne važnosti za BiH. ''To treba objeručke prihvatiti. Argumentacija o popisu i stavovi pojedinih političara, pogotovo onih koji dolaze iz RS-a, s ovim nemaju veze. Bojim se da je to samo iskorišteno da se zaustavi europski put BiH sa tko zna kakvim krajnjim namjerama'', naglasio je Željko Komšić, predsjednik Demokratske fronte.

Gost Sarajeva, komentirajući krizu vlasti u Hrvatskoj, poručio je i političarima i građanima da izvuku pouku iz loših poteza u prethodnom periodu, piše N1.